અમુક લોકોને બારમાસી ખણ આવે છે. સોમવારથી રવિવાર, પહેલી તારીખથી આખરી તારીખ, અને જાન્યુઆરીથી માંડીને ડિસેમ્બર સુધી એમની ખણનો વ્યાપ વિસ્તરેલો હોય છે. ખણ કદાચ ફરાળી પણ હશે એટલે શ્રાવણ માસ, સોમવાર જેવા ઉપવાસના દિવસોમાં પણ આવે છે, અને ખણપીડિત જણ ખણી શકે છે. ખણવાનો સામાન્ય અનુભવ ધરાવતાં લોકોને પણ ચોમાસામાં ખણવાનો ફાયદો તો ખબર જ હશે. ભેજનાં અભાવે શિયાળામાં ખણવાથી ચામડી પર જે સફેદ લીટા પડે છે, તેવાં લીટા ચોમાસામાં નથી પડતાં. આથી જ શિયાળામાં ક્રીમ અને મોઈશ્ચરાઈઝરનો ઉપયોગ કરી ખણનાં નિશાન મીટાવવા ખર્ચો કરવો પડે છે, તેવો ખર્ચ ચોમાસામાં નથી કરવો પડતો.